Det socialdemokratiske, nordjyske folketingsmedlem Rasmus Prehn rejser nu igen sagen om en løsning af trafikproblemerne i Skalborg overfor transportministeren. Efter at den tidligere transportminister Jakob Axel Nielsen blankt afviste at betale for den nødvendige motorvejstilkobling af den såkaldte "Mariendalsmølle-indføring", vil Rasmus Prehn nu have svar på hvad den nye minister på posten, den konservative Carina Christensen, vil gøre. - Det er for mig helt afgørende, at vi både for både beboere, trafikkanters skyld, får løst trafikproblemerne i Skalborg og det kræver at staten betaler for den nødvendige tilkobling til motorvejen, siger Rasmus Prehn. Spørgsmålet til ministeren Aalborg Kommune har sat penge af til "Mariendalsmølle-indføringen", der skal aflaste trafikken i Skalborg, men har forgæves rettet henvendelse til Transportministeriet omkring den nødvendige tilkobling til motorvejen. Uden en tilkobling vil den nye vej være ubrugelig. - Aalborg Kommune har levet op til deres ansvar, nu mener jeg at transportministeren skal leve op til sit, siger Rasmus Prehn. Han har derfor stillet spørgsmål til ministeren, hvor han kræver svar på om ministeren vil arbejde for at staten betaler sin del og dermed står for den nødvendige motorvejstilkobling.

Referat:
Går til til ny transportminister med spørgsmål om trafikproblemerne i Skalborg